Venstre politikeren Inger Støjberg, som er bosat i Hadsund, går efter den ledige post som næstformand i Venstre. Det sker, efter at Jakob Ellemann-Jensen tirsdag meldte sig som kandidat til formandsposten. - Jeg mener, at Jakob og jeg kunne blive et rigtig godt makkerpar, siger Støjberg til TV 2. - Vi har hver vores måde at gå til tingene på og nogle gange også at sige tingene på, og derfor synes jeg, vi supplerer hinanden godt. Ellemann: Et godt bud Siden Lars Løkke Rasmussen og Kristian Jensen dramatiske farvel i weekenden er Inger Støjbergs navn igen og igen blevet nævnt i forbindelse med netop næstformandsposten. Med sin hårde værdipolitiske linje anses af mange som en god modvægt til Jakob Ellemann-Jensen, der netop har meldt sit kandidatur til formandsposten og forventes at vinde den uden kamp. Ellemann har endda selv nævnt hende som "et rigtig godt bud" som næstformand. Afviste posten i november Så sent som i november afviste Støjberg ellers, at det var noget for hende. - Jeg ser ikke mig selv som næstformand for Venstre, sagde hun dengang til Jyllands-Posten og tilføjede, at formandsposten til gengæld var noget hun overvejede. Men meget har ændret sig siden da, pointerer Støjberg i dag: - Det her (at stille op som næstformand, red.) er ikke noget, jeg har planlagt. Faktisk tværtimod. Men jeg må samtidig sige, at jeg for et halvt år siden heller ikke havde set for mig, at Venstre ville blive kastet ud i en så stor krise som den, vi netop har været igennem. - Det kræver nu samling, og det er det, Jakob og jeg nu vil forsøge at skabe sammen, siger hun til TV 2. Støtter Ellemann "110 procent" Dermed tegner det til, at det kommende formandskab i Venstre kommer til at bestå af Jakob Ellemann-Jensen og Inger Støjberg, men der bliver ikke tale om et delt formandskab. Den snak giver "ingen mening", fastslår Støjberg. I stedet vil hun kæmpe for at føre Jakob Ellemann-Jensen til tops: - Jeg vil nok ikke fysisk bære ham ind i Statsministeriet, men jeg vil gøre alt, hvad jeg kan, for at Jakob ender derinde, siger hun. Inger Støjberg fik ved seneste folketingsvalg næstflest stemmer af samtlige Venstre-kandidater. Med 28.420 personlige stemmer blev hun kun overgået af Lars Løkke Rasmussen. Jakob Ellemann-Jensen fik til sammenligning 19.388 personlige stemmer.

Opsummering:
Den tidligere udlændinge- og integrationsminister går efter at blive næstformand for Venstre.